觀徐明叔畫湘西磨崖圖
作者：王庭珪
朝代：宋

paragraphs: 衡山高出北斗邊，九疑蒼梧相屬聯。
羣峰環走如却立，山脚插入瀟湘川。
朱陵渺邈迷處所，白鶴噴薄飛流泉。
坐看徐郎拂絹素，盡驅山岳置眼前。
徐郎豈是真畫手，酒酣遊戲乃其天。
巴陵洞庭連浦溆，鯨鯢蟠穴爲賊淵。
詔謂將軍出旗鼓，樓船蹴踏驚浪喧。
欃槍夜落照湖水，雕弓十萬猶控弦。
湘西古寺最奇絕，丹崖翠壁開何年。
况公文章善敘事，大字怪偉宜鑱鐫。
中書異時觀落筆，因煩吮墨圖凌煙。
孟公韓公毛髪動，腰靫大羽冠進賢。
他年中興事可考，公名亦與兹山傳。